
Predkladacia správa

Návrh na uzavretie hostiteľskej dohody medzi Slovenskou republikou a Stálym arbitrážnym dvorom (ďalej len „hostiteľská dohoda“) predkladá minister zahraničných vecí a európskych záležitostí Slovenskej republiky na základe plnenia uznesenia vlády Slovenskej republiky č. 193 z 3. apríla 2024, ktorým boli určené teritoriálne a vecné priority v oblasti uzatvárania medzinárodných zmlúv Slovenskej republiky na obdobie 2024 až 2025. 

Účelom hostiteľskej dohody je vzájomná spolupráca Slovenskej republiky a Stáleho arbitrážneho dvora súčasne s opätovným potvrdením postoja Slovenskej republiky, ktorým sa dlhodobo hlási k podpore riešenia sporov mierovými prostriedkami a k posilňovaniu medzinárodných súdnych inštitúcií. Prostredníctvom hostiteľskej dohody bude mať Slovenská republika možnosť príležitostne hostiť na svojom území medzinárodné arbitrážne, zmierovacie, mediačné a obdobné konania, ktoré sú vedené touto prestížnou arbitrážnou inštitúciou. 
Dohoda predstavuje právny rámec uvedenej spolupráce a stanovuje podmienky, za ktorých je Stály arbitrážny dvor oprávnený vykonávať svoj mandát na území Slovenskej republiky na ad hoc báze. Predmetom úpravy je bezodplatné poskytnutie priestorov potrebných na konkrétne konanie v prípade, ak bude miesto konania určené na území Slovenskej republiky, ako aj výsady a imunity dvora, a rôzne režimy výsad a imunít pre jeho personál, arbitrov a ďalšie osoby zúčastňujúce sa na konaniach. Prípadné poskytnutie vhodných priestorov zabezpečí Ministerstvo zahraničných vecí a európskych záležitostí Slovenskej republiky z rozpočtovo krytých zdrojov ako aj prostredníctvom spolupráce so Slovenskou advokátskou komorou.    
Stály arbitrážny dvor so sídlom v holandskom Haagu je medzinárodnou vládnou organizáciou združujúcou 127 štátov a zároveň najstaršou fungujúcou inštitúciou mierového riešenia sporov (od r. 1899). Do jeho portfólia spadajú spory z rozličných oblastí, vrátane investícií, obchodu, ochrany životného prostredia, morského práva, pričom ide o spory medzi štátmi, medzi štátmi a súkromnými subjektami ako aj medzi súkromnými subjektami navzájom. V súčasnosti spravuje takmer 200 sporov, a okrem sídla v Haagu má päť regionálnych úradovní. Hostiteľské dohody má uzatvorené s 18 štátmi, napríklad s Rakúskom, Írskom a Portugalskom. 
Podľa právneho poriadku Slovenskej republiky je hostiteľská dohoda vzhľadom na úpravu vyňatia z jurisdikcie a ďalších výsad a imunít osôb medzinárodnou zmluvou prezidentskej povahy. V zmysle článku 7 ods. 4 Ústavy Slovenskej republiky sa pred jej ratifikáciou vyžaduje súhlas Národnej rady Slovenskej republiky a v zmysle článku 7 ods. 5 Ústavy Slovenskej republiky bude mať po nadobudnutí platnosti prednosť pred zákonmi. 
Gestorom hostiteľskej dohody je Ministerstvo zahraničných vecí a európskych záležitostí Slovenskej republiky, pričom jej vykonávanie sa bude týkať aj pôsobnosti iných ústredných orgánov štátnej správy. 
Návrh hostiteľskej dohody je vypracovaný v súlade s právnym poriadkom Slovenskej republiky, všeobecnými zásadami medzinárodného práva a záväzkami vyplývajúcimi Slovenskej republike z iných medzinárodnoprávnych nástrojov.
Predkladaný návrh má potenciálny vplyv na rozpočet verejnej správy, nemá vplyvy na životné prostredie, sociálny vplyv ani vplyv na informatizáciu spoločnosti, vplyv na služby verejnej správy pre občana ani vplyvy na manželstvo, rodičovstvo a rodinu. Materiál bol predmetom pripomienkového konania a rokovania Legislatívnej rady vlády SR. Na rokovanie vlády SR sa predkladá bez rozporu. 

